Cul prin di
Lui la Cravuazie e je deventade il vincjevotesim stât de Union
Europeane, un apontament che al è stât saludât cun cetantis
iniziativis e che al à puartât intal paîs balcanic i rapresentants
principâi des istituzions comunitariis. Cui passe cuatri milions di
citadins cravuats inte UE a jentrin ancje uns 250 mil personis che a
partegnin a comunitâts minorizadis. La Costituzion de Republiche
cravuate e ricognòs in maniere esplicite plui di vincj minorancis,
ven a dî albanês, arumens (o valacs), austriacs, bosgnacs, bulgars,
cecs, ebreus, montenegrins, ongjarês, polacs, rom, rumens, rus,
rutens, serps, slovacs, slovens, talians, todescs, turcs e ucrains.
Daûr dai dâts dal censiment dal 2011, la comunitât minoritarie
principâl e je chê serbe cun cuasi 190 mil personis (4,36% de
popolazion); daûr di chê o cjatìn la comunitât bosgnache (passe
30 mil personis), chê albanese (pôc plui di 17 mil personis), chê
taliane (pôc plui di 17 mil personis) e chê rom (pôc mancul di 17
mil personis). Par solit lis lenghis minoritariis a son dopradis inte
aministrazion publiche e inte istruzion là che almancul un tierç de
comunitât locâl al declare di partignî a une des minorancis
nazionâls ricognossudis, une situazion che in realtât e interesse
dome sîs des nazionalitâts ricognossudis ven a dî serps, talians,
cecs, ongjarês, rutens e slovacs.
Font:
Wikipedia, Balkan Insight, 30/06/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn ron_Latn